b'\n_START_ARTICLE_\nRooibos\n_START_SECTION_\nPridelovanje\n_START_PARAGRAPH_\nRooibos raste na majhnem obmo\xc4\x8dju Ju\xc5\xbeni Afriki, v provinci Western Cape._NEWLINE_Za \xc4\x8daj so uporabni listi grma, ki jih je potrebno oksidirati. Oksicacijo nekateri zamenjujejo s fermentacijo, a gre za povsem druga\xc4\x8den postopek. Oksidacija daje Rooibosu zna\xc4\x8dilno rde\xc4\x8dkasto-rjavo barvo in izbolj\xc5\xa1a njegov okus. Obstaja tudi neoksidirani, zeleni rooibos, vendar je postopek pridelave zahtevnej\xc5\xa1i (podoben je metodi izdelave zelenega \xc4\x8daja), zaradi \xc4\x8desar je v primerjavi s tradicionalnim rooibosom dra\xc5\xbeji. V primerjavi z rde\xc4\x8dim, ima zeleni rooibos nekoliko bolj travnat okus.--Greensturm (pogovor) 11:45, 20. april 2014 (CEST)\n_START_SECTION_\nUporaba\n_START_PARAGRAPH_\nV Ju\xc5\xbeni Afriki je tradicionalna priprava rooibos \xc4\x8daja enaka na\xc4\x8dinu priprave \xc4\x8drnega \xc4\x8daja, pri \xc4\x8demer dodamo \xc5\xa1e mleko in sladkor po okusu. Poznamo \xc5\xa1e drugo metodo z uporabo limone in medu namesto mleka in sladkorja._NEWLINE_V Ju\xc5\xbeni Afriki so nedavno nekatere kavarne za\xc4\x8dele ponujati\xc2\xa0\xc2\xbbrde\xc4\x8di espresso\xc2\xab, ki je koncentrat rooibosa, postre\xc5\xbeen na enak na\xc4\x8din kot istoimenska kavna razli\xc4\x8dica. To je povzro\xc4\x8dilo nastanek mnogo drugih kavnih napitkov na osnovi rooibosa (npr. rde\xc4\x8da kava namesto bele kave in rde\xc4\x8di kapu\xc4\x8dino). Nedavno so v ZDA, Ju\xc5\xbeni Afriki in Avstraliji uvedli ledeni \xc4\x8daj na osnovi rooibosa. Obstaja tudi razli\xc4\x8dica pija\xc4\x8de\xc2\xa0\xc2\xbbLondon Fog \xc2\xab\xc2\xa0(pija\xc4\x8da iz mleka, vanilijevega sirupa in Earl Grey \xc4\x8daja), z imenom\xc2\xa0\xc2\xbbCape Town Fog \xc2\xab\xc2\xa0iz rooibos \xc4\x8daja.\n_START_SECTION_\nPrehrambne in zdravstvene koristi\n_START_PARAGRAPH_\nRooibos postaja vse bolj priljubljen v zahodnih dr\xc5\xbeavah, zlasti med zdravstveno ozave\xc5\xa1\xc4\x8denim delom prebivalstva, zaradi visoke vsebnosti antioksidantov (kot sta aspalatin in notofagin), odsotnosti kofeina in nizke ravni taninov v primerjavi s popolnoma oksidiranim \xc4\x8drnim \xc4\x8dajem in neoksidiranimi listi zelenega \xc4\x8daja. Rooibos vsebuje \xc5\xa1tevilne fenolne spojine, vklju\xc4\x8dno z razli\xc4\x8dnimi oksidacijskimi stanji flavonoidov ter dihidroalkoni (zgoraj omenjena aspalatin in notofagin)._NEWLINE_Domneva se, da rooibos pomaga pri \xc5\xbeiv\xc4\x8dni napetosti, alergijah in prebavnih te\xc5\xbeavah._NEWLINE_Za dva flavonoida v rooibosu (kvercetin in luteolin) je znano, da delujeta protitumorno. Rooibos je ena izmed malo\xc5\xa1tevilnih rastlinskih vrst na svetu, ki vsebujejo EGCG (epigalokatehin-3-galat), ki je mo\xc4\x8dan antioksidant in lahko zmanj\xc5\xa1a tveganje za razvoj bolezni srca in o\xc5\xbeilja._NEWLINE_Tradicionalna medicina v Ju\xc5\xbeni Afriki uporablja rooibos za laj\xc5\xa1anje infantilnih kolik (trebu\xc5\xa1ni kr\xc4\x8di pri novorojencih), alergij, astme in dermatolo\xc5\xa1kih te\xc5\xbeav.\n_START_SECTION_\nZnanstvene \xc5\xa1tudije\n_START_PARAGRAPH_\n\xc4\x8ceprav so \xc5\xa1tudije na ljudeh redke, pa tiste na \xc5\xbeivalih ka\xc5\xbeejo njegovo mo\xc4\x8dno antioksidativno delovanje, ki telo varuje pred oksidativnim stresom (problemati\xc4\x8dna predvsem lipidna peroksidacija in s tem po\xc5\xa1kodbe mo\xc5\xbeganovine).\xc5\xa0tudije so pokazale tudi imunomodulatorno in kemoprotektivno delovanje (prepre\xc4\x8di nastanek tumorja). Stranski u\xc4\x8dinki u\xc5\xbeivanja rooibos \xc4\x8daja niso dokumentirani._NEWLINE_Pogosto zasledimo, da ima zeleni rooibos ve\xc4\x8djo antioksidativno kapaciteto v primerjavi z rde\xc4\x8dim. Neka \xc5\xa1tudija je njuno delovanje primerjala na dva na\xc4\x8dina. Pri uporabi prve metode je imel zeleni bolj\xc5\xa1e antioksidativno delovanje, pri drugi pa slab\xc5\xa1e. Obe obliki rooibosa, naj bi imeli slab\xc5\xa1e delovanje kakor zeleni \xc4\x8daj, vendar je slednja raziskava dokazala ravno nasprotno._NEWLINE_Leta 2010, so v WWT Slimbridge (mokri\xc5\xa1\xc4\x8de, rezervat za preu\xc4\x8devanje pti\xc4\x8dev v Zdru\xc5\xbeenem kraljestvu) vzgajali strupene \xc5\xbeabe, dru\xc5\xbeine Dendrobatidae. V goji\xc5\xa1\xc4\x8dne kozarce so dodali nekaj rooibos \xc4\x8daja, kupljenega v trgovini z \xc5\xbeivilii. Izbrali so ga zaradi vsebnosti antioksidantov s protiglivi\xc4\x8dnimi lastnostmi. To je uspe\xc5\xa1no za\xc5\xa1\xc4\x8ditilo \xc5\xbeabe pred oku\xc5\xbebo z hitridiomikozo. Gre za obolenje \xc5\xbeab, ki ga povzro\xc4\x8da gliva Batrachochytrium dendrobatidis. Raz\xc5\xa1irjena je med 30% populacije dvo\xc5\xbeivk in resno ogro\xc5\xbea njihovo pre\xc5\xbeivetje._NEWLINE_Nedavno izvedena \xc5\xa1tudija japonskih znanstvenikov je pokazala, da je rooibos \xc4\x8daj koristen pri topikalnem zdravljenju aken. Delovanje je posledica vsebnosti alfa hidroksi kislin, cinka in superoksid dismutaze v zeli.\n_START_SECTION_\nOcena kakovosti\n_START_PARAGRAPH_\nOcene kakovosti tega \xc4\x8daja se navezujejo na razmerje vsebnosti iglice (listi)-steblo. Ve\xc4\x8dja kot je vsebnost listi\xc4\x8dev, temnej\xc5\xa1a bo barva napitka, bogatej\xc5\xa1i bo okus in manj bo neprijetnih priokusov. Visoko kakovosten rooibos ne pride na lokalni trg, temve\xc4\x8d se izva\xc5\xbea v dr\xc5\xbeave Evropske unije, zlasti Nem\xc4\x8dijo, ki ga uporablja za pripravo aromati\xc4\x8dnih \xc4\x8dajev. Z vsesplo\xc5\xa1nim razvojem Ju\xc5\xbene Afrike so se razvila podjetja, ki trgujejo s temi posebnimi me\xc5\xa1anicami \xc4\x8dajev.\n_START_SECTION_\nZgodovina\n_START_PARAGRAPH_\nV \xc4\x8dasu 17. in 18. stoletja so evropski popotniki in botaniki pri potovanju skozi regijo Cederberg v Ju\xc5\xbeni Afriki, poro\xc4\x8dali o velikem \xc5\xa1tevilu uporabnih rastlin z zdravilnimi u\xc4\x8dinki. Leta 1772 je \xc5\xa1vedski naravoslovec Carl Thunberg zapisal "the country people made tea\xc2\xab\xc2\xa0, kar pomeni, da so domorodci delali \xc4\x8daj iz rastline sorodne rooibosu._NEWLINE_Tradicionalno so doma\xc4\x8dini nabirali rooibos v visokogorju. Pobirali so igli\xc4\x8daste liste, ki so jih nato valjali v \xc5\xa1opke in pakirali v vre\xc4\x8de ter s pomo\xc4\x8djo oslov tovorili v doline. Liste so nato sesekljali in zdrobili ter jih pustili, da se posu\xc5\xa1ijo na soncu._NEWLINE_V provinco Cape priseljeni Nizozemci, so uporabljali rooibos kot alternativo \xc4\x8drnemu \xc4\x8daju, saj je bil v tedanjih \xc4\x8dasih le-ta zanje drag, ker ga je bilo potrebno uvoziti iz Evrope._NEWLINE_Leta 1904 je Benjamin Ginsberg, ruski priseljenec z \xc5\xbeidovskim poreklom, jezdil na odro\xc4\x8dnih gorah in bil o\xc4\x8daran nad divjim rooibos \xc4\x8dajem. Vodil je ve\xc4\x8d razli\xc4\x8dnih raziskav na kmetiji Rondegat, dokler ni dokon\xc4\x8dno izpopolnil zorenja te rastline. Opona\xc5\xa1al je tradicionalno kitajsko metodo proizvodnjo Keemun \xc4\x8daja s fermentacijo v lesenih sodih in vla\xc5\xbenem okolju._NEWLINE_Leta 1930 je Ginsberg prepri\xc4\x8dal lokalnega zdravnika Dr. Le Frasa Nortierja, da je za\xc4\x8del raziskovati pridelavo te rastline. Le Fras Nortier je prve rastline vzgojil v mestu Clanwilliam, na kmetiji Klein Kliphuis. Drobna semena je bilo te\xc5\xbeko dobiti, saj so se razpr\xc5\xa1ila takoj, ko so razbili strok v katerem se nahajajo. Zaradi tega je Le Fras, lokalni skupnosti, kjer je bilo nekaj njegovih pacientov, pla\xc4\x8dal, da so zbirali semena. Starej\xc5\xa1a doma\xc4\x8dinka je pogosto prina\xc5\xa1ala ve\xc4\x8dje koli\xc4\x8dine semen in zanje prejemala pla\xc4\x8dilo. Opazila je, da jih nosijo mravlje in jim sledila do mravlji\xc5\xa1\xc4\x8da, ki ga je razbila in v njem na\xc5\xa1la zakladnico semen. Poskusi Dr. Le Frasa so bili na koncu uspe\xc5\xa1ni, zato je Ginsberg, za\xc4\x8del spodbujati lokalne kmete, da bi gojili rastlino v upanju, da bo \xc4\x8daj dobi\xc4\x8dkonosen. Kmetija, kjer je raziskoval Le Fras, je postala proizvajalka \xc4\x8daja in v desetih letih so cene semen zrasle na osupljivih 80 dolarjev za funt. Danes je pripravljeno na poseben na\xc4\x8din, ki omogo\xc4\x8da la\xc5\xbeje sejanje._NEWLINE_Od takrat je rooibos postajal vse bolj priljubljen v Ju\xc5\xbeni Afriki in si pridobil pomembno vlogo na svetovnem trgu. Vedno ve\xc4\x8dje \xc5\xa1tevilo podjetij proizvaja rooibos \xc4\x8daj, sam ali kot sestavino v \xc4\x8dajni me\xc5\xa1anici.\n_START_SECTION_\nPolemika za blagovno znamko v ZDA\n_START_PARAGRAPH_\nLeta 1994 je dru\xc5\xbeba Burke International registrirala ime Rooibos kot blagovno znamko, z namenom zagotovitve monopola nad imenom v Ameriki v \xc4\x8dasu, ko ga \xc5\xa1e niso poznali. Kasneje, ko se je rastlina za\xc4\x8dela uporabljati, je Burke zahteval od podjetij, da pla\xc4\x8dajo uporabo imena. Leta 2005, je American Herbal Products Association, skupaj z mnogo uvozni\xc5\xa1kimi podjetji, s to\xc5\xbebami uspe\xc5\xa1no premagalo Burke International. Po izgubi je Burke predal ime v javno upravljanje.\n_START_SECTION_\nLegalna za\xc5\xa1\xc4\x8dita imena Rooibos\n_START_PARAGRAPH_\n\xc4\x8ce bo ju\xc5\xbeno-afri\xc5\xa1ki parlament sprejel zakon o intelektualni lastnini iz leta 2008, bo zagotovljena za\xc5\xa1\xc4\x8dita in prepoved komercialne uporabe imena\xc2\xa0\xc2\xbbRooibos\xc2\xab\xc2\xa0(podobno kot na primer za\xc5\xa1\xc4\x8dita imena \xc5\xa1ampanjec in portovec (Porto) v Evropi). Kljub temu, da so se Ju\xc5\xbenoafri\xc4\x8dani borili proti Burke International za splo\xc5\xa1no uporabo imena, \xc5\xbeelijo, da dobi za\xc5\xa1\xc4\x8diteno geografsko poreklo.'